Predkladacia správa
Vláda Slovenskej republiky svojím uznesením č. 1061/2002, bod B.4. z 18. septembra 2002 uložila ministrovi vnútra Slovenskej republiky podľa čl. 8 ods. 8 ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu vypracovať a predložiť vláde Slovenskej republiky rokovací poriadok výboru pre civilné núdzové plánovanie.

Výbor pre civilné núdzové plánovanie bude pracovným orgánom Bezpečnostnej rady Slovenskej republiky (ďalej len ”bezpečnostná rada”) v oblasti posudzovania dokumentov a materiálov súvisiacich s civilným núdzovým plánovaním. 

Výbor pôsobí v súlade s ústavným postavením a úlohami bezpečnostnej rady. Vo svojej činnosti sa riadi všeobecne záväznými právnymi predpismi a uzneseniami bezpečnostnej rady. Činnosťou výboru sa nenahradzuje pôsobnosť a zodpovednosť ministerstiev a ostatných ústredných orgánov štátnej správy za plnenie úloh na úseku civilného núdzového plánovania.

V predloženom návrhu sú vypracované zásady činnosti, zloženie a spôsob rokovania výboru bezpečnostnej rady pre civilné núdzové plánovanie. V návrhu rokovacieho poriadku  je spresnené postavenie, úlohy a zloženie výboru, odborných pracovných skupín a sekretariátu výboru, je upravený aj spôsob rokovania výboru a administratívne a technické zabezpečenie činnosti výboru. Výbor je navrhovaný vytvoriť zo zástupcov rozhodujúcich ministerstiev a ostatných ústredných orgánov štátnej správy. Výbor riadi a za jeho činnosť zodpovedá predseda. Výbor rokuje podľa potreby, najmenej raz za pol roka. 

Rokovania výboru sú zamerané najmä na posudzovanie zásadných otázok koordinácie plánovania opatrení na zabezpečenie vnútornej bezpečnosti, ochrany obyvateľstva, ochrany ekonomiky a na koordináciu požiadaviek na civilné zdroje pre podporu vojenských operácií a posudzovanie úloh Slovenskej republiky v medzinárodnej spolupráci v oblasti civilného núdzového plánovania. 

Pri príprave tohto návrhu  boli zohľadnené skúsenosti z práce výboru vlády Slovenskej republiky NP PRENAME. 

Návrh bol predmetom medzirezortného pripomienkového konania a predkladá sa bez rozporov. 

Predložený materiál nezakladá požiadavky na finančné prostriedky, nemá vplyv na zamestnanosť a životné prostredie.